《赋长兴钱圃翁诗》
宋代·程俱

学书要不成，学圃苦不早。向来执戟郎，何似于陵老。

我无拿云意，所念在一饱。闭门种芜菁，抱瓮泽枯槁。

荒畦财一席，啮嚼到春草。颇闻长兴翁，八十颜色好。

城西有宽闲，终岁常却扫。安得五亩园，如翁一生了。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。